b'\n_START_ARTICLE_\nPrijava na delovno mesto\n_START_SECTION_\nMo\xc5\xbena struktura prijave\n_START_PARAGRAPH_\nVsebino prijave lahko okvirno razdelimo v tri dele: uvod, jedro in zaklju\xc4\x8dek. Na za\xc4\x8detku levo zgoraj navedemo svoje osnovne podatke (ime, priimek, naslov, telefon, elektronski naslov) ter naziv in naslov podjetja. V uvodnem delu specifi\xc4\x8dno opredelimo na katero delovno mesto se prijavljamo ter kje to\xc4\x8dno smo zasledili objavo. V jedru utemeljimo svojo primernost za delovno mesto, na katerega se prijavljamo. Svojo primernost za to dolo\xc4\x8deno delovno mesto lahko utemeljimo z dveh vidikov: z vidika primernosti za delo v specifi\xc4\x8dni organizaciji ali z vidika primernosti za delo na specifi\xc4\x8dnem delovnem mestu. Zatem natan\xc4\x8dno navedemo podatke o pridobljenih delovnih izku\xc5\xa1njam, strokovnem izobra\xc5\xbeevanju, osebnostnih lastnostnih in pridobljenih spretnostih. Ob tem tudi ocenimo njihov pomen in te\xc5\xbeo glede na delodajal\xc4\x8deve zahteve in razpisano delovno mesto. Po potrebi omenimo tudi dose\xc5\xbeene rezultate na enakih ali podobnih delovnih mestih. V zaklju\xc4\x8dku nagovorimo delodajalca in ga s tem spodbudimo k pozitivnemu razmi\xc5\xa1ljanju o svoji prijavi. Tak nagovor je npr.\xc2\xa0\xc2\xbbVeselilo bi me, \xc4\x8de bi lahko delal v va\xc5\xa1em podjetju.\xc2\xab Spodaj pripi\xc5\xa1emo \xc5\xa1e vljudnosti pozdrav, ime in priimek ter lastnoro\xc4\x8dni podpis. K prijavi/pro\xc5\xa1nji lahko dodamo razne priloge (\xc5\xbeivljenjepis ali CV, spri\xc4\x8devala, potrdila, druge pomembne dokumente).'